নেতাজি সংক্রান্ত গোপন ফাইল প্রকাশ্যে আনার বিষয়টি খতিয়ে দেখছে রাশিয়া। এ ব্যাপারে মস্কো যথাসাধ্য চেষ্টা করবে বলে রাশিয়ার তরফে আশ্বাস দেওয়া হয়েছে। কাল রুশ বিদেশমন্ত্রী সের্গেই লাভরভকে ওই অনুরোধ জানান বিদেশমন্ত্রী সুষমা স্বরাজ। বিদেশ মন্ত্রকের মুখপাত্র বিকাশ স্বরূপ এ দিন জানান, বিষয়টি গুরুত্ব দিয়ে পর্যালোচনা করা হবে বলে আশ্বাস দিয়েছেন রুশ বিদেশমন্ত্রী। কয়েক সপ্তাহ আগেই কেন্দ্রীয় সরকারের কাছে থাকা নেতাজি সংক্রান্ত ফাইল প্রকাশ্যে আনার কথা জানিয়েছিলেন প্রধানমন্ত্রী নরেন্দ্র মোদী। তিনি জানিয়েছিলেন, আগামী বছরের ২৩ জানুয়ারি থেকে ধাপে ধাপে নেতাজি সংক্রান্ত ফাইলগুলি প্রকাশ্যে আনা হবে। এর আগে নেতাজির পরিবারের সদস্যদের সঙ্গে সাক্ষাৎ করেছিলেন প্রধানমন্ত্রী মোদী। তার আগেই অবশ্য পশ্চিমবঙ্গ সরকারের হাতে থাকে নেতাজি সংক্রান্ত ফাইল প্রকাশ্যে আনেন মুখ্যমন্ত্রী মমতা বন্দ্যোপাধ্যায়। ব্রিটেন, রাশিয়া-সহ বেশ কয়েকটি দেশের কাছে নেতাজি সংক্রান্ত যে সব তথ্য রয়েছে, তা প্রকাশ্যে আনার দাবি জানানো হয়েছিল নেতাজির পরিবারের তরফে। তখন প্রধানমন্ত্রী মোদী জানিয়েছিলেন, অন্য দেশগুলিকেও নেতাজি স‌ংক্রান্ত ফাইলগুলি প্রকাশ্যে আনার ব্যাপারে অনুরোধ করা হবে। কাল রাশিয়াকে সেই অনুরোধ জানান ভারতের বিদেশমন্ত্রী।